Zuma moet self vir regskoste opdokOudpres. Jacob Zuma in die hof. Foto: ANA Die hooggeregshof in Pretoria het Donderdag beslis die staat is nie verantwoordelik vir oudpres. Jacob Zuma se regskoste in kriminele óf siviele sake nie. Die DA het die hof genader om uitspraak te lewer oor of Zuma die R15,3 miljoen moet terugbetaal wat die staat – en dus belastingbetalers – reeds aan sy regskoste bestee het met betrekking tot ŉ magdom aantygings van onbehoorlike gedrag deur die jare. Sy vroegste regskoste was reeds in 2006 toe hy krimineel vervolg is in die sogenaamde spioenbande-saak. Die DA het die hofaansoek gebring om te eis dat Zuma dié geld terugbetaal. Die EFF het hom later daarby aangesluit. Albei partye verlang ook ŉ ooreenkoms tussen pres. Cyril Ramaphosa en sy voorganger, Zuma, om die staat se betaling van sy regskoste onregmatig te laat verklaar. Die kriminele vervolging teen Zuma was in sy persoonlike hoedanigheid. Die DA het aangevoer die kriminele vervolging teen Zuma was in sy persoonlike hoedanigheid en het gesê die staat behoort nie sy regskoste te betaal nie. Voorts het die amptelike opposisie gemeen dat die kriminele aanklagte teen Zuma nie voldoen aan die vereistes om regsbystand van die staat in sy hofstryd te kry nie. Maar die presidensie het gesê ter nakoming van ŉ vorige ooreenkoms sal die staat Zuma se regskoste betaal tot die hof anders beslis. Zuma het ook reeds verskeie kere vanjaar in die hof verskyn – 16 aanklagte staar die oudpresident in die gesig, wat bedrog, korrupsie en rampokkery insluit. Sy saak gaan op 20 Mei 2019 voort.